Diari Oficial de la Generalitat Valenciana


Sumari del DOGV 4227, del 12-04-2002 (2002/2925)

RESOLUCIÓ de 20 de març de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez Pelayo per a la cooperació financera en la realització de la VIII Trobada Internacional sobre el Projecte del Genoma Humà i en altres activitats connectades amb la política sanitària.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4227

Data del DOGV
:   12-04-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/2925


Data del document
:   20-03-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Sanitat
    * cooperació administrativa
    * reunió internacional
    * genètica

RESOLUCIÓ de 20 de març de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez Pelayo per a la cooperació financera en la realització de la VIII Trobada Internacional sobre el Projecte del Genoma Humà i en altres activitats connectades amb la política sanitària. [2002/X2925]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Universitat Internacional Menéndez Pelayo, el 5 de desembre de 2001, un Conveni de col·laboració per a la cooperació financera en la realització de la VIII Trobada Internacional sobre el Projecte del Genoma Humà i en altres activitats connectades amb la política sanitària, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0201/2002, i que figura com a annex d'aquesta resolució.
  
València, 20 de març de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez y Pelayo per a la cooperació financera en la realització de la VIII Trobada internacional sobre el projecte del genoma humà i en altres activitats connectades amb la política sanitària
  
València, 5 de desembre de 2001
  
Reunits:
  
D'una banda, el senyor Serafín Castellano Gómez, conseller de Sanitat, segons que disposen els articles 21.f i 35 de la Llei de la Generalitat Valenciana 5/1983, de 30 de desembre, de Govern Valencià, modificada per la Llei 6/1995, de 3 d'abril, de la Generalitat Valenciana.
  
I, de l'altra banda, el senyor José Luis García Delgado, Rector Magnífic de la Universitat Internacional Menéndez y Pelayo, en nom i representació de la universitat, d'acord amb les atribucions que té conferides pel Reial Decret 1920/1995, de 24 de novembre (BOE núm. 282, de 25 de novembre).
  
Exposen:
  
Primer
  
Un dels objectius que té atribuïts la Conselleria de Sanitat és arbitrar polítiques que promoguen diagnòstics i teràpies de trastorns de la salut de base genètica, així com fomentar l'estudi i la investigació en l'àrea sanitària.
  
Segon
  
La Universitat Internacional Menéndez y Pelayo ha programat per a l'any 2001 en la seua seu de València la realització de les activitats següents:
  
- VIII Trobada internacional sobre el projecte del genoma humà, genètica i conducta coordinada pel senyor Santiago Grisolía.
  
- Seminari internacional sobre fetge i alcohol, dirigit pels senyors José Manuel Rodrigo, de l'Hospital Clínic Universitari de València i José Viña, de la Universitat de València.
  
- Seminari internacional sobre actualització en malalties neurodegeneratives: de les bases moleculars i genètiques al tractament, dirigit pels senyors James Santiago Grisolía, de l'Hospital Scripps-Mercy, de San Diego (Califòrnia), i Jesús Santos Mora Pardina, de l'Hospital Carlos III de Madrid.
  
- Seminari Internacional sobre anorèxia nerviosa, dirigit pel senyor Luis M. Rojo Moreno, de l'Hospital Universitari la Fe de València.
  
- Seminari internacional sobre mesoteràpia, dirigit per la senyora Ana López Barri, presidenta de la Societat Espanyola de Mesoteràpia.
  
- Seminari internacional sobre assegurament de la qualitat i acreditació d'establiments sanitaris, dirigit pel senyor Jesús María Aranaz Andrés, de l'Hospital General Universitari d'Alacant.
  
Tercer
  
Com que és evident per a ambdues parts la conveniència que les polítiques sanitàries de la Generalitat Valenciana en aquest context convergisquen amb les anàlisis i propostes que respecte a aquestes qüestions puguen formular-se en les activitats de la UIMP esmentades en el punt anterior, la Conselleria de Sanitat ha considerat molt adient de cooperar financerament amb la Universitat Menéndez y Pelayo, subvencionant-ne una part de la realització.
  
Per això, ambdues parts es reconeixen amb capacitat legal suficient per a atorgar el present conveni, i acorden les clàusules següents.
  
Clàusules
  
Primera. Objecte del conveni
  
L'objecte del present conveni és que la Conselleria de Sanitat subvencione a la Universitat Internacional Menéndez y Pelayo la realització de les activitats següents, que tindran lloc en el 2001 a la seua seu de València:
  
- VIII Trobada internacional sobre el projecte del genoma humà, genètica i conducta coordinada pel senyor Santiago Grisolía.
  
- Curs magistral sobre bulímia nerviosa i trastorn per fartada: seminari pràctic d'avaluació i tractament, impartit pel senyor Fernando Fernández Aranda, de l'Hospital Universitari de Bellvitge.
  
- Seminari internacional sobre fetge i alcohol, dirigit pels senyors José Manuel Rodrigo, de l'Hospital Clínic Universitari de València i José Viña, de la Universitat de València.
  
- Seminari internacional sobre actualització en malalties neurodegeneratives: de les bases moleculars i genètiques al tractament, dirigit pels senyors James Santiago Grisolía, de l'Hospital Scripps-Mercy, de San Diego (Califòrnia), i Jesús Santos Mora Pardina, de l'Hospital Carlos III de Madrid.
  
- Seminari Internacional sobre anorèxia nerviosa, dirigit pel senyor Luis M. Rojo Moreno, de l'Hospital Universitari la Fe de València.
  
- Seminari internacional sobre mesoteràpia, dirigit per la senyora Ana López Barri, presidenta de la Societat Espanyola de Mesoteràpia.
  
- Seminari internacional sobre assegurament de la qualitat i acreditació d'establiments sanitaris, dirigit pel senyor Jesús María Aranaz Andrés, de l'Hospital General Universitari d'Alacant.
  
Els programes de totes aquestes activitats es comunicaran al conseller de Sanitat amb l'anticipació deguda.
  
Segona. Obligacions de la Universitat Internacional Menéndez y Pelayo
  
La Universitat Internacional Menéndez y Pelayo es compromet, sense perjudici de qualsevol obligació que es derive de la legislació, a:
  
a. Realitzar les tasques oportunes per a l'organització de la VIII Trobada internacional sobre el projecte del genoma humà i les altres activitats esmentades.
  
b. Informar a la Conselleria de Sanitat de l'execució de les despeses d'organització de la VIII Trobada internacional sobre el projecte del genoma humà i de les altres activitats esmentades, en particular:
  
- Despeses de viatge, allotjament i manutenció dels participants.
  
- Honoraris dels participants, que s'establiran entre ambdues institucions i es determinaran en cada cas individualment.
  
- Despeses de traducció simultània.
  
- Beques d'assistents.
  
- Despeses de difusió (publicitat, impremta, programes...).
  
- Despeses de personal directament atribuïbles a aquestes activitats.
  
- Despeses d'edició d'actes.
  
- Altres despeses (material fungible, telèfon, fax, correu, hostesses...)
  
c. Fer constar la col·laboració de la Conselleria de Sanitat en els programes impresos i la publicitat d'aquestes activitats.
  
d. Concedir 25 matrícules gratuïtes a la Conselleria de Sanitat per a l'assistència de les persones que es digne designar en la VIII Trobada internacional sobre el projecte del genoma humà i 10 matrícules gratuïtes en cada una de les altres activitats que són objecte d'aquest conveni.
  
e. Sotmetre's a les actuacions del control financer que corresponen a la Intervenció General en relació amb la subvenció concedida.
  
f. Comunicar a la Conselleria de Sanitat l'obtenció de subvencions o ajudes concedides per a la mateixa finalitat d'aquest conveni, que procedisquen de qualssevol altres administracions o ens públics.
  
Tercera. Aportació de la Conselleria de Sanitat
  
1. L'aportació de la Generalitat Valenciana, a través de la Conselleria de Sanitat, és del màxim de vint-i-cinc milions (98.503.143) de pessetes (150.253,03 euros).
  
2. L'aportació esmentada es farà amb càrrec a la línia pressupostària 24.87.67.4818.365.18.9, codi de línia T3374, del pressupost de despeses per a 2001.
  
3. Els ingressos es faran en el compte corrent número 7943436426 del Banc d'Espanya (codi del banc 9000), en l'oficina principal (codi de l'agència 0001), al carrer d'Alcalá, 50 de Madrid, a nom de la Secció d'Organismes Autònoms de la Universitat Internacional Menéndez y Pelayo.
  
Quarta. Incompatibilitats
  
L'import de la subvenció concedida mitjançant el present conveni no podrà superar en cap cas, aïlladament o en concurrència amb altres ajudes o subvencions d'altres administracions o ens públics, el cost de les activitats que farà la Universitat Menéndez y Pelayo, en relació amb l'objecte del present conveni.
  
Cinquena. Modalitat de Pagament
  
1. El pagament per part de la Generalitat Valenciana es farà de la manera següent:
  
- El 40% de l'import del conveni en el moment de la signatura, sense que siga necessària la constitució prèvia d'una fiança per aquest import, atés que com a institució universitària pública adscrita al Ministeri d'Educació i Cultura, la Universitat Internacional Menéndez y Pelayo està exempta d'aquesta obligació.
  
- El 20% es pagarà després de l'aportació i la comprovació de la documentació de la documentació justificadora de l'aplicació efectiva i correcta del 40% lliurat anteriorment.
  
- El 40% restant, quan s'haja justificat la totalitat de les despeses realitzades i el compliment d'allò acordat.
  
2. La justificació de l'aplicació dels fons lliurats es regirà pel que disposen les normes reguladores de la percepció de fons amb càrrec als crèdits de la Generalitat Valenciana.
  
Sisena. Comissió de seguiment
  
A fi de vetlar pel compliment general de les clàusules expressades, es constituirà una comissió de seguiment, integrada per:
  
- Per part de la Conselleria de Sanitat: el secretari general o la persona que hi delegue, i un tècnic designat per ell.
  
- Per part de la Universitat Internacional Menéndez y Pelayo: el rector o la persona que hi delegue, i un tècnic designat per ell.
  
Són competències d'aquesta comissió:
  
- L'elaboració de les certificacions necessàries per al lliurament dels crèdits.
  
- L'avaluació del desenvolupament del present conveni i la interpretació de les clàusules.
  
- La proposta de la pròrroga o de la rescissió del present conveni.
  
- L'estudi i l'assessorament respecte a totes les qüestions que siguen sotmeses a la comissió per qualsevol de les parts.
  
Setena. Resolució
  
En compliment del que disposa l'article 7.3 del Decret 20/1993, de 8 de febrer, que regula el registre de Convenis i estableix el règim jurídic i pressupostari dels convenis que subscriga la Generalitat Valenciana, el Govern Valencià podrà rescindir el present conveni quan les prestacions que s'hi estableixen no siguen efectuades dins de l'exercici de 2001, per causa imputable a l'entitat col·laboradora.
  
Huitena. Minoracions
  
La quantitat concedida serà reduïda proporcionalment en atenció a la possible baixa en la realització de les activitats que són objecte del present conveni, en compliment de l'article 27 del Decret Legislatiu de 26 de juny de 1991, del Consell de la Generalitat Valenciana.
  
Novena. Vigència
  
El present conveni vigirà fins el 31 de desembre del 2001, i s'estableix com a termini màxim per a la presentació de justificants de despeses fins el 15 de desembre del 2001.
  
Ambdues parts, fent ús de la representació que tenen cada un dels compareixents i després d'haver llegit aquest document, com a mostra de conformitat amb tot el contingut, el subscriuen i signen per triple exemplar, al lloc i en la data dalt indicats.
  
El conseller de Sanitat,
  
SERAFÍN CASTELLANO GÓMEZ
  
El rector de la Universitat Internacional Menéndez y Pelayo,
  
JOSÉ LUIS GARCÍA DELGADO